Na temelju članka 107., stavka 9. Zakona o odgoju i obrazovanju u osnovnoj i srednjoj školi („Narodne novine“ 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18), Domski odbor Doma učenica Dubrovnik na sjednici održanoj dana 29. ožujka 2019.g. donosi

**PRAVILNIK O NAČINU I POSTUPKU ZAPOŠLJAVANJA U DOMU UČENICA DUBROVNIK**

***Opće odredbe***

Članak 1.

Ovim Pravilnikom uređuje se način i postupak kojim se svim kandidatima za zapošljavanje u Domu (dalje: Dom) osigurava jednaka dostupnost javnim službama pod jednakim uvjetima, vrednovanje kandidata prijavljenih na natječaj, odnosno kandidata koje je uputio Ured državne uprave u Dubrovačko-neretvanskoj županiji, kao i sastav posebnog povjerenstva koje sudjeluje u procjeni kandidata.

Ovaj Pravilnik ne primjenjuje se na provođenje postupka izbora i imenovanja ravnatelja, u postupku zapošljavanja pomoćnika u nastavi, stručno komunikacijskih posrednika koji nisu samostalni nositelji odgojno-obrazovne i/ili nastavne djelatnosti te vjeroučitelja.

Izrazi koji se koriste za osobe u muškome rodu neutralni su i odnose se na muške i na ženske osobe.

***Popunjavanje radnih mjesta***

Članak 2.

Slobodna radna mjesta u Domu popunjavaju se putem javnog natječaja.

Slobodno radno mjesto moguće je popuniti bez provedbe javnog natječaja u skladu s odredbama Zakona o odgoju i obrazovanju u osnovnoj i srednjoj školi i važećih kolektivnih ugovora.

***Javni natječaj***

Članak 3.

Kada utvrdi potrebu za popunjavanjem radnog mjesta putem javnog natječaja, Dom prijavljuje potrebu za radnikom Uredu državne uprave u Dubrovačko-neretvanskoj županiji.

Dom raspisuje javni natječaj nakon što je Ured državne uprave u Dubrovačko-neretvanskoj županiji obavijesti da u evidenciji nema odgovarajuće osobe odnosno nakon što se Dom nadležnom Uredu državne uprave u Dubrovačko-neretvanskoj županiji pisano očituje o razlozima zbog kojih upućena osoba nije primljena.

Javni natječaj se objavljuje na mrežnim stranicama i oglasnim pločama Doma i Hrvatskog zavoda za zapošljavanje, a rok za primanje prijava ne može biti kraći od osam dana.

Javni natječaj mora sadržavati:

* naziv i sjedište Doma;
* naziv radnog mjesta i mjesto rada;
* vrijeme na koje se sklapa ugovor o radu;
* probni rad ako se ugovara;
* uvjete koje kandidati moraju ispunjavati;
* sadržaj prijave i dokazi kojima se dokazuje ispunjavanje uvjeta;
* napomenu da se na natječaj mogu javiti osobe oba spola;
* napomenu da je kandidat koji se u prijavi na javni natječaj poziva na pravo prednosti pri zapošljavanju prema nekom od posebnih zakona dužan uz prijavu priložiti svu propisanu dokumentaciju prema posebnom zakonu;
* naznaku internetske poveznice ministarstva nadležnog za hrvatske branitelje na kojoj su navedeni dokazi potrebni za ostvarivanje prednosti pri zapošljavanju temeljem Zakona o hrvatskim braniteljima iz Domovinskog rata i njihovih obitelji;
* napomenu da će se kandidatom prijavljenim na javni natječaj smatrati samo osoba koja podnese pravodobnu i potpunu prijavu te ispunjava uvjete iz javnog natječaja;
* selekcijski postupak koji će se provesti te sve bitne okolnosti za provođenje;
* rok za podnošenje prijava;
* način i adresu na koju se podnose prijave.

Članak 4.

U prijavi na javni natječaj navode se osobni podaci podnositelja prijave (osobno ime, adresa stanovanja, kontakt podaci (broj telefona/mobitela, e-mail adresa) i naziv radnog mjesta na koje se prijavljuje.

Uz prijavu se prilažu životopis i dokazi o ispunjavanju uvjeta iz javnog natječaja.

Isprave se prilažu u neovjerenim preslikama, a prije konačnog izbora kandidat će priložiti izvornike ili ovjerene preslike na uvid.

Potpunom prijavom smatra se prijava koja sadrži sve podatke i priloge navedene u javnom natječaju.

Pravovremenom prijavom smatra se prijava koja je pristigla odnosno poslana u roku koji je propisan natječajem, u skladu s posebnim propisima.

Članak 5.

Prijave kandidata zaprimaju se i urudžbiraju u tajništvu Doma.

Po isteku roka za prijavu, tajnik/ca uz prisustvo jednog člana Domskog odbora utvrđuje zapisnikom prijave kojih kandidata su pravovremene, potpune i ispunjavaju uvjete natječaja te povjerenstvu koji sudjeluje u procjeni dostavlja sve prijave kandidata s naznakom koje prijave ne udovoljavaju uvjetima natječaja.

***Povjerenstvo***

Članak 6.

Ravnatelj imenuje povjerenstvo koje sudjeluje u procjeni kandidata (dalje: povjerenstvo) za svaki pojedini natječaj.

Članak 7.

Povjerenstvo ima neparan broj članova, a najmanje tri, od kojih je jedan član ravnatelj, koji je ujedno i predsjednik povjerenstva.

Ostali članovi imenuju se iz reda radnika koji imaju potrebno obrazovanje i stručno znanje vezano za procjenu kandidata.

Povjerenstvo obavlja sljedeće poslove:

* provodi selekcijski postupak s kandidatima, ako postupak nije povjeren vanjskom suradniku;
* utvrđuje rang-listu kandidata, s obzirom na rezultate provedenog postupka;
* daje obrazloženo mišljenje na temelju cjelokupnih rezultata procjene kandidata i dostavlja Ravnatelju Doma izvješće o provedenom postupku kojem se prilaže rang listakandidata.

Članak 8.

Kad se javni natječaj provodi radi popunjavanja više radnih mjesta, ravnatelj može imenovati više povjerenstava za procjenu kandidata.

Prije provođenja selekcijskih postupaka povjerenstvo utvrđuje elemente vrednovanja kandidata.

Svaki član povjerenstva vrednuje rezultat provjere kandidata koji je pristupio testirasnju od 0-10 bodova i razgovoru (intervjuu) od 0-10 bodova.

Kandidat koji ne zadovolji na testiranju ne ostvaruje pravo na pristup razgovoru (intervjuu).

Smatra se da kandidat zadovoljio na testiranju i razgovoru (intervjuu) ako je ostvario najmanje 50 % bodova od ukupnog broja bodova svih članova povjerenstva.

O svom radu povjerenstvo vodi zapisnik.

***Selekcijski postupci***

Članak 9.

Ovisno o potrebama radnog mjesta za koje se javni natječaj raspisuje, provodi se jedan ili više selekcijskih postupaka:

* psihologijsko testiranje;
* pisana provjera sposobnosti, motivacije i vještina;
* praktična provjera sposobnosti, motivacije i vještina;
* razgovor s kandidatima.

Ako se provodi više selekcijskih postupaka, jedan od njih je obvezno razgovor koji ravnatelj može provesti sam.

Pri vrednovanju kandidata koje je uputio Ured državne uprave u Dubrovačko-neretvanskoj županiji Dom također provodi jedan ili više selekcijskih postupaka.

U slučaju da je prijavljen samo jedan kandidat, povjerenstvo ili ravnatelj odlučuju hoće li se provoditi selekcijski postupak.

Članak 10.

Psihologijsko testiranje provodi se u skladu s pravilima psihološke djelatnosti.

Pisana provjera može obuhvaćati provjeru sposobnosti, izražavanja i motivacije potrebnih za obavljanje poslova radnog mjesta, provjeru znanja stranog jezika te po potrebi i provjeru ostalih vještina potrebnih za obavljanje poslova radnog mjesta za koje je raspisan natječaj.

Praktična provjera može obuhvaćati provjeru vještina potrebnih za obavljanje poslova radnog mjesta za koje je raspisan natječaj.

Kad se provodi pisana ili praktična provjera, najmanje dva najbolje rangirana kandidata bit će pozvana na razgovor.

Razgovor s kandidatima može obuhvaćati procjenu sposobnosti, izražavanja, znanja stranog jezika, vještina, profesionalnih ciljeva i interesa te motivacije za rad.

Članak 11.

Dom može provođenje psihologijskog testiranja, pisane i praktične provjere povjeriti vanjskom suradniku stručnom za provođenje određenog postupka.

Kandidata upućenog iz Ureda državne uprave u Dubrovačko-neretvanskoj županiji o provođenju selekcijskog postupka Dom obavještava na primjeren način u primjerenom roku. Ako se s upućenim kandidatom provodi psihologijsko testiranje ili razgovor, može se provesti odmah po dolasku kandidata.

Smatrat će se da je kandidat, koji se ne odazove bilo kojem od selekcijskih postupaka na koji je pozvan, odustao od prijave te se njegova prijava neće uzimati u obzir u daljnjem postupku.

Članak 12.

Na temelju provedene procjene kandidata povjerenstvo donosi svoje pisano obrazloženo mišljenje.

***Odabir kandidata i završetak postupka popunjavanja radnog mjesta***

Članak 13.

Ravnatelj odlučuje o odabiru kandidata uzimajući u obzir rezultate cjelokupnog postupka procjene kandidata te za tako odabranog kandidata traži prethodnu suglasnost Domskog odbora za zasnivanje radnog odnosa.

Ako predloženi kandidat odustane ili Domski odbor ne da prethodnu suglasnost za predloženog kandidata, ravnatelj može predložiti drugog kandidata u skladu sa stavkom 1. ovog članka.

Postupak popunjavanja radnog mjesta smatra se završenim potpisivanjem ugovora o radu s odabranim kandidatom.

Članak 14.

Dom o rezultatima natječaja obavještava sve kandidate poštom ili elektroničkim putem.

***Završne odredbe***

Članak 15.

Natječaji raspisani prije početka primjene ovog Pravilnika završit će se po prethodno važećim propisima.

Pravilnik će biti objavljen na oglasnoj ploči Doma a stupiti će na snagu osmog dana od dana objave na oglasnoj ploči.

KLASA: 110-0-01/19-01/ 01

URBROJ:  2117-122-04 -19-1

Dubrovnik, 29. ožujka 2019.

 RAVNATELJ PREDSJEDNIK DOMSKOG ODBORA

 v.d. ravnateljice

 **Marica Pendo**, prof. **Marina Bobić**, prof.

Pravilnik je objavljen na oglasnoj ploči Doma .......................... 2019. godine, a stupio je na snagu dana ........................ 2019.